b'\n_START_ARTICLE_\nFriedrich Csan\xc3\xa1dy von B\xc3\xa9k\xc3\xa9s\n_START_SECTION_\nVojna karijera\n_START_PARAGRAPH_\nFriedrich Csan\xc3\xa1dy ro\xc4\x91en je 4. svibnja 1861. u Ljubljani. Srednju \xc5\xa1kolu poha\xc4\x91a je u Kestelu, nakon \xc4\x8dega od 1878. poha\xc4\x91a kadetsku \xc5\xa1kolu u Be\xc4\x8du koju s uspjehom zavr\xc5\xa1ava 1881. godine. Od 1890. poha\xc4\x91a Vojnu akademiju u Be\xc4\x8du koju zavr\xc5\xa1ava 1892. godine. Po zavr\xc5\xa1etku akademije slu\xc5\xbei kao sto\xc5\xbeerni \xc4\x8dasnik u raznim vojnim jedinicama. Godine 1899. promaknut je u \xc4\x8din potpukovnika, dok se od 1900. nalazi na slu\xc5\xbebi u ministarstvu rata. U \xc4\x8din pukovnika promaknut je 1903. godine kada postaje zapovjednikom 12. pje\xc5\xa1a\xc4\x8dke pukovnije. U svibnju 1910. unaprije\xc4\x91en je u general bojnika, te preuzima zapovjedni\xc5\xa1tvo nad 73. honvedskom brigadom smje\xc5\xa1tenom u Bratislavi. Navedenom brigadom zapovijeda do 1913. godine kada je u svibnju promaknut u \xc4\x8din podmar\xc5\xa1ala, te imenovan zapovjednikom 20. honvedske divizije na \xc4\x8dijem \xc4\x8delu do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 20. honvedska divizija u\xc5\xa1la je u sastav Armijske grupe K\xc3\xb6vess kojom je na Isto\xc4\x8dnom boji\xc5\xa1tu zapovijedao Hermann K\xc3\xb6vess. Divizija je ubrzo u\xc5\xa1la u sastav 2. armije, te je vodila te\xc5\xa1ke borbe u kojima je u studenom Csanady ranjen. Nakon oporavka jedno vrijeme radio je u ministarstvu rata, da bi u lipnju 1915. bio imenovan zapovjednikom 38. honvedske divizije. Navedenom divizijom zapovijedao je godinu dana, do lipnja 1916., kada postaje zapovjednikom X. korpusa zamijeniv\xc5\xa1i na tom mjestu Huga Martinyja. Zapovijedaju\xc4\x87i navedenim korpusom sudjeluje u suzbijanju Brusilovljeve ofenzive, nakon \xc4\x8dega je u studenom promaknut u \xc4\x8din generala pje\xc5\xa1a\xc5\xa1tva._NEWLINE_U sije\xc4\x8dnju 1917. Csanady preuzima zapovjedni\xc5\xa1tvo nad VI. korpusom kojim je do tada zapovijedao Ludwig von Fabini. Navedeni korpus nalazio se u sastavu 1. armije u sastavu koje Csanady sudjeluje u borbama na Rumunjskom boji\xc5\xa1tu. U srpnju 1917. imenovan je zapovjednikom XXVI. korpusa. Navedenim korpusom zapovijeda svega mjesec dana jer je ubrzo imenovan zapovjednikom XIII. korpusa zamijeniv\xc5\xa1i na tom mjestu Alfreda von Schenka. Korpus se na Isto\xc4\x8dnom boji\xc5\xa1tu nalazio u sastavu 3. armije, ali je nakon potpisivanja Brest-Litovskog mira u travnju 1918. premje\xc5\xa1ten na Talijansko boji\xc5\xa1te u sastav 10. armije koja je dr\xc5\xbeala polo\xc5\xbeaje u ju\xc5\xbenom Tirolu. Ubrzo me\xc4\x91utim, u svibnju, korpus je premje\xc5\xa1ten u sastav 11. armije u sastavu koje Csanady sudjeluje u Bitci na Piavi. Pred kraj rata, u listopadu 1918. Csanady sa XIII. korpusom sudjeluje u zavr\xc5\xa1nom austrougarskom porazu na Talijanskom boji\xc5\xa1tu u Bitci kod Vittoria Veneta.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Csanady je sa 1. sije\xc4\x8dnjem 1919. umirovljen. Godine 1927. izabran je u gornji dom ma\xc4\x91arskog parlamenta. Preminuo je 13. prosinca 1937. godine u 77. godini \xc5\xbeivota u Budimpe\xc5\xa1ti.'